***Ceiba speciosa*** er et løvfellende tre i kattostfamilien. Det ble tidligere regnet til en egen slekt som *Chorisia speciosa*.

Det blir 10–20 m høyt. Eldre trær har en paraplyformet krone og en flaskeformet stamme med en diameter på opptil 1,2 m. Stammen og greinene har 4–5 mm lange, koniske torner, men tornene har falt av den nedre, oppsvulmete delen av stammen. Barken er grønn på yngre trær, men blir grå på eldre. Bladene sitter spredt og er håndflikete med 5–7 småblad som er elliptiske eller omvendt eggformede, 8–12 cm lange og 2–4 cm brede. Hovedbladstilken er 5–10 cm lang, og stilken til småbladene 0,6–2 cm.

Blomstene sitter i bladhjørnene enkeltvis eller i grupper på tre. Begeret er klokkeformet og grønt med 4–5 fliker. Det er fem frie kronblad som er 7–10,5 cm lange og 2,5–3,5 cm brede. De er hvite og hårete på utsiden, og rosa eller røde og glatte på innsiden. Fem pollenbærere er vokst sammen til et rør som ligger rundt den nedre delen av fruktemnet. Griffelen er 7–8 cm lang.

Pollineringen utføres av store sommerfugler i familien svalestjerter som setter seg på blomsten når de leter etter nektar ved basis av kronbladene. De slår som regel med vingene mens de sitter og får slik kontakt med både pollenknapper og arr. Kolibrier og flaggermus besøker også blomstene, men bidrar neppe til pollineringen.

Frukten er en avlang kapsel med fem kammer som er 12–18 cm lang og 9–12 cm bred. Frøene er omgitt av hvite bomullsfibre. Når kapselen er moden, sprekker den opp, og fibrene hjelper frøene med å spre seg med vinden.

*Ceiba speciosa* vokser oftest vilt i tropisk lauvfellende skog, men kan også finnes i fuktigere skogtyper. Den er utbredt over et stort område i Brasil, nordlige Argentina, Paraguay, Bolivia og sørlige og sentrale Peru. Arten plantes i hager og langs gater i subtropiske strøk og er mye brukt i sørlige deler av Portugal, Spania og USA.

Galleri
-------

* Stammer om vinteren i Cascais i PortugalStammer om vinteren i Cascais i Portugal
* TornerTorner
* Umoden frukt, blomster og bladverkUmoden frukt, blomster og bladverk
* Nærbilde blomstNærbilde blomst
* Moden fruktModen frukt

Litteratur
----------

* J.M. Sánchez de Lorenzo-Cáceres (2012). «*Chorisia speciosa*» (PDF) **(spansk)**. Arboles ornamentales. Besøkt 10. desember 2018.
* P. Gibbs og J. Semir (2003). «A taxonomic revision of the genus *Ceiba* Mill. (Bombacaceae)» (PDF). *Anales del Jardín Botánico de Madrid*. 60 (2): 259–300. ISSN 0211-1322. Sammendrag.
* S. Brigham (2004). «Trees of San Diego: Floss-Silk Trees». Pacific Horticulture. Besøkt 10. desember 2018.
* S. Natesh. «7. Floss-silk Tree» (PDF). *Remarkable Trees on NII Campus*. Arkivert fra originalen (PDF) 23. desember 2018. Besøkt 22. desember 2018.

Eksterne lenker
---------------

* (en) *Ceiba speciosa* i Encyclopedia of Life Rediger på Wikidata

* (en) *Ceiba speciosa* i Global Biodiversity Information Facility Rediger på Wikidata

* (en) *Ceiba speciosa* hos ITIS Rediger på Wikidata

* (en) *Ceiba speciosa* hos NCBI Rediger på Wikidata

* (en) *Ceiba speciosa* hos The International Plant Names Index Rediger på Wikidata

* (en) *Ceiba speciosa* hos Tropicos Rediger på Wikidata

* (en) *Kategori:Ceiba speciosa* – bilder, video eller lyd på Wikimedia Commons Rediger på Wikidata

* (en) *Ceiba speciosa* – galleri av bilder, video eller lyd på Wikimedia Commons Rediger på Wikidata

* *Ceiba speciosa* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |